|  |  |
| --- | --- |
| NEMECKÁ digitÁLNA univerZITA PRE DETI |  |

**Prečo je obloha modrá? Prečo v mušliach počuť šum? Ako jazdí bezpilotné auto? Deti sa každý deň pýtajú nekonečne veľa otázok, ktoré sú neraz také zložité, že zodpovedať ich dokážu len profesori. Preto vytvoril Goetheho inštitút Digitálnu detskú univerzitu, bezplatnú on-line platformu, ktorá je dostupná pre všetky deti – bez ohľadu na bydlisko alebo školu, ktorú navštevujú, vzdelanie rodičov či finančné možnosti. Digitálna detská univerzita tak výrazne rozširuje prístup detí k vzdelaniu.**

Digitálna detská univerzita je inovatívny projekt, ktorý v deťoch podporuje prirodzenú zvedavosť a sprostredkuje kreatívne myslenie. Je určená pre žiakov a žiačky vo veku osem až dvanásť rokov, ponúka im možnosť spoznať rôzne vedné disciplíny a už v mladom veku v sebe objaviť záujem o vedu.

Digitálna detská univerzita sa svojou štruktúrou podobá klasickej univerzite. Má tri fakulty: „Človek“, „Príroda“ a „Technika“. Obsahy prednášok pochádzajú z úspešného nemeckého televízneho myšacieho vysielania „Die Sendung mit der Maus“. Video nahrávky poskytla stanica WDR a sú dostupné na študijnej platforme Goetheho inštitútu. Christoph Biemann, výskumník myšacieho vysielania, pôsobí v jednotlivých vstupoch podporne, podobne ako postavy profesora Einsteina a jeho asistentky Sofie Bystrej. V osem- až desaťminútových prednáškach sa deti môžu oboznámiť s rôznymi tematickými okruhmi, spoznajú odpovede na svoje otázky a zároveň sa naučia svoje prvé nemecké slovíčka.

Digitálna detská univerzita spája viacero najprogresívnejších pedagogických prístupov a metód.

**UČENIE HROU**

Digitálna detská univerzita deti k učeniu nenúti, skôr v nich hravým, detským spôsobom prebúdza záujem. Tak sa posilňuje ich motivácia a sebadisciplína v učení. Vo videách sa striedajú pasívne a aktívne sekvencie: po každej vyučovacej jednotke sa otvorí sekcia s úlohami, ktoré dieťa podnecujú k tomu, aby si samo vytváralo potrebné prepojenia, vyvodzovalo paralely a rozmýšľalo kreatívne. Úlohy sú rozdelené do dvoch kategórií: obsahové a jazykové.

**CUDZÍ JAZYK**

Ovládanie cudzieho jazyka patrí k hlavným kompetenciám 21. storočia. Čím skôr sa dieťa začne učiť cudzí jazyk, tým je pravdepodobnejšie, že ho neskôr bude bez väčších ťažkostí ovládať a hovoriť ním bez výrazného prízvuku. Preto je na Digitálnej detskej univerzite výučba vedomostných predmetov spojená so spoznávaním nemeckého jazyka: popri angličtine ide o najdôležitejší a v Európe najrozšírenejší jazyk vedeckej komunity. Každým ďalším cudzím jazykom si deti rozširujú vedomosti o svete, učia sa tolerancii, získavajú medzinárodný rozhľad a navyše si trénujú mozog. Vďaka najmodernejším metódam, ako napríklad „CLIL“ (Content and Language Integrated Learning) alebo „vnorené vyučovanie“ je osvojovanie si nemeckého jazyka pre deti zaujímavé a predstavuje pre nich zdrojom motivácie.

Čím skôr sa dieťa začne učiť cudzí jazyk, tým je pravdepodobnejšie, že ho bude bez väčších ťažkostí ovládať a neskôr ním za určitých okolností hovoriť bez výrazného prízvuku. S mladými žiakmi a žiačkami, ktorí ešte po nemecky nevedia, sa profesor Einstein a Sofia Bystrá rozprávajú po slovensky, no tu a tam zakomponujú do svojich výpovedí nemecké slovíčka. Ak sa už dieťa začalo učiť po nemecky, profesor Einstein a Sofia Bystrá používajú nemčinu pre začiatočníkov; pre lepšie pochopenie je možné pridať aj slovenské či nemecké titulky.

**MEDIÁLNA KOMPETENCIA**

Vďaka on-line formátu je Digitálna detská univerzita (Kinderuni) nielen dostupná pre všetkých, ale deťom sprostredkuje tiež základy mediálnej kompetencie, ktorá je v modernej spoločnosti nevyhnutná. Vo všeobecnosti platí, že deti vo veku od osem do dvanásť rokov už dokážu dobre zaobchádzať s koncovými mobilnými zariadeniami, ktoré používajú predovšetkým na hranie. On-line univerzita si však vyžaduje zložitejšie zaobchádzanie s počítačovými technológiami, čo v budúcnosť uľahčí ich ďalšie používanie. Gamifikácia – využitie hravých prvkov v situáciách, do ktorých na prvý pohľad nepatria – pomáha deťom učiť sa bez toho, aby bolo učenie pre ne vyčerpávajúce. Preto má Digitálna detská univerzita formu hry: deti zbierajú odznaky a tým postupujú na vyššie a vyššie úrovne – od študenta/ky cez bakalára, magistra, doktora až po úroveň profesora.

**DETSKÁ UNIVERZITA DOMA ALEBO V ŠKOLE**

Okrem on-line formátu sa Digitálna detská univerzita dá aplikovať aj vo výučbe v škole: pre učiteľov a učiteľky, ktorí chcú vyučovať nemecký jazyk zaujímavejšie a chcú deťom ponúknuť viac vedomostí, boli vypracované „sety“ s didaktickými materiálmi.

Digitálna detská univerzita začala s ruštinou, postupne pribúdali ďalšie jazyky a v roku 2021 aj slovenský.